         Anexa nr. 2

la Hotărârea Consiliului Judeţean Bistriţa-Năsăud 




nr. 109 din 28.08.2014
STATUTUL
ASOCIAŢIEI „PRODUS ÎN BISTRIŢA-NĂSĂUD”
CAPITOLUL I - Membrii asociaţiei

Art. 1. Asociaţia „PRODUS ÎN BISTRIŢA-NĂSĂUD” (denumită în continuare „Asociaţia”) se înfiinţează pe baza liberului consimţământ al următorilor membrii fondatori:

1. Judeţul bistriţa-năsăud, cu sediul în municipiul Bistrița, Piața Petru Rareș, nr. 1-2, județul Bistrița-Năsăud, reprezentat prin Președintele Consiliului Judeţean Bistriţa-Năsăud – domnul EMIL-RADU MOLDOVAN;

2. MUNICIPIUL BISTRIŢA, cu sediul în municipiul Bistrița, Piața Centrală, nr. 6, reprezentat prin Primarul Municipiului Bistrița – domnul OVIDIU-TEODOR CREŢU;

3. ORAŞUL BECLEAN, cu sediul în orașul Beclean, Aleea Ghiocelului, nr. 6, județul Bistrița-Năsăud, reprezentat prin Primarul orașului Beclean – domnul NICOLAE MOLDOVAN;

4. COMUNA LECHINŢA, cu sediul în localitatea Lechința, str. Independenţei, nr. 509,  județul Bistrița-Năsăud, reprezentat prin Primarul comunei Lechința – domnul ROMEO-DANIEL FLORIAN;
5. CENTRUL JUDEŢEAN PENTRU CULTURĂ BISTRIŢA-NĂSĂUD, cu sediul în Municipiul Bistrița, Str. General Grigore Bălan, Nr. 11,  județul Bistrița-Năsăud, reprezentată prin Manager – domnul GAVRIL ŢĂRMURE;
6. COMPLEXUL MUZEAL BISTRIŢA-NĂSĂUD, cu sediul în Municipiul Bistrița, Str. General Grigore Bălan, Nr. 11, județul Bistrița-Năsăud, reprezentată prin Manager – domnul GEORGE-ALEXANDRU GAVRILAŞ-VASILICHI,
Art.2. (1) Poate dobândi calitatea de asociat orice persoană juridică sau persoană fizică română care aderă la asociaţie, îi recunoaşte şi se angajează să-i respecte prevederile statutare şi îşi îndeplineşte întocmai şi la timp obligaţiile asumate.
(2) Calitatea de asociat se dobândeşte printr-o cerere de aderare aprobată în  Adunarea Generală cu votul a două treimi din totalul membrilor Asociaţiei. 

Art.3. (1) Membrii Asociației sunt:

a) membrii fondatori – membrii care au constituit asociaţia şi au contribuit moral şi material la fondarea ei şi la constituirea patrimoniului social;

b) membrii asociaţi – membrii care se asociază ulterior fondării Asociației, care contribuie moral şi material la completarea patrimoniului asociaţiei şi care, prin activitatea lor, sprijină asociaţia în realizarea obiectivelor acesteia, beneficiind de aceleaşi drepturi ca şi membrii fondatori;

c) membrii de onoare - persoane fizice sau/şi persoane juridice care, prin activitatea lor, sprijină în mod substanţial asociaţia în realizarea obiectivelor acesteia, contribuind din punct de vedere financiar, moral sau funcţional la realizarea scopului Asociației sau personalităţi marcante ale vieţii ştiinţifice, sportive sau culturale, care s-au remarcat, cu deosebire, în domeniile de interes ale asociaţiei şi care, prin activitatea lor, sprijină asociaţia în realizarea obiectivelor acesteia;

d) membrii susţinători – persoanele care aderă la scopul Asociației şi care sprijină material şi moral asociaţia în realizarea obiectivelor acesteia.

(2) Calitatea de membru asociat al Asociației se acordă de către Adunarea Generală, prin votul a cel puţin două treimi din numărul membrilor adunării.

(3) Calitatea de membru susţinător al Asociației se acordă de către Adunarea Generală, prin votul a cel puţin două treimi din numărul membrilor adunării.

(4) Calitatea de membru de onoare al Asociaţiei se acordă de către Adunarea Generală, prin votul a cel puţin două treimi din numărul membrilor adunării.

(5) Contribuţiile membrilor Asociaţiei la realizarea scopului şi obiectivelor acesteia constau în sprijin financiar, material, moral şi activităţi voluntare în cadrul programelor/proiectelor iniţiate/derulate de Asociație.

Art.4. Calitatea de asociat se poate pierde în următoarele moduri:

· la cerere;
· la dizolvarea Asociaţiei;
· prin excludere din Asociaţie, stabilită prin hotărârea Adunării Generale a Asociaţiei pentru încălcarea prevederilor Statutului, a Regulamentului Intern al Asociaţiei, ori pentru organizarea sau susţinerea, în orice formă a unor acţiuni contrare scopului şi obiectivului ei.

Art.5. Redobândirea calităţii de asociat se poate face conform procedurii prevăzute la art. 2 din prezentul Statut.

CAPITOLUL II - Denumirea, sediul, durata, scopul, obiective

Art. 6. Asociaţia are denumirea de: ASOCIAŢIA „PRODUS ÎN BISTRIŢA-NĂSĂUD” conform disponibilităţii denumirii asociaţiei nr. 136580 eliberată de Ministerul Justiţiei la data de 23.06.2014.

Art.7. (1) Sediul Asociaţiei este în ___________________________________.
(2) Sediul Asociaţiei poate fi schimbat în baza Hotărârii Adunării Generale a Asociaţilor.
Art.8. (1) Asociaţia se înfiinţează pe o durată nedeterminată.

(2) Durata de funcţionare poate fi modificată în baza Hotărârii Adunării Generale a Asociaţilor.
Art.9. (1) Scopul asociaţiei îl reprezintă:
a) identificarea, promovarea şi susţinerea intereselor micilor şi marilor producători din judeţul Bistriţa-Năsăud;

b) susţinerea şi reprezentarea producătorilor locali din judeţul Bistriţa-Năsăud, atât la nivel local cât şi la nivel naţional şi internaţional;

c) realizarea unui element de identitate vizuală pentru produsele fabricate în judeţul Bistriţa-Năsăud;

d) realizarea unui cadru pentru protejarea producătorilor locali din judeţul Bistriţa-Năsăud, atât la nivel local cât şi la nivel naţional şi internaţional.
(2) În acest scop, Asociaţia poate înfiinţa societăţi comerciale, urmând ca beneficiile rezultate din activitatea acestora să fie folosite integral pentru realizarea scopurilor statutare ale Asociaţiei, inclusiv de întreţinere a acesteia. Aceste activităţi aducătoare de venit sunt: producție, prestări servicii, comerţ intern şi extern.
Art.10. (1) Obiectivele Asociaţiei sunt:

a) asigurarea prin structura sa şi prin activitatea pe care o desfăşoară, cadrul şi condiţiile pentru îndeplinirea scopului prevăzut în statut;

b) promovarea produselor locale, a tradiţiilor şi culturii locale, a meşteşugurilor tradiţionale, a valorilor locale;

c) identificarea nevoilor de dezvoltare şi promovare, cu precădere pe zona rurală;

d) promovarea excelenţei în domeniul agriculturii;
e) derularea de programe de dezvoltare comunitară a micilor producători locali;

f) derularea de programe de educaţie ecologică;
g) elaborarea, promovarea şi realizarea de programe privind specializarea şi perfecţionarea membrilor asociaţiei în domeniile de interes ale Asociaţiei;

h) promovarea şi susţinerea participării membrilor asociaţiei, precum şi a altor persoane care activează în domeniile de interes ale Asociaţiei la manifestări ştiinţifice (congrese, conferinţe, simpozioane, seminarii, colocvii, târguri, expoziţii sau alte reuniuni) din ţară şi din străinătate, în domeniile de interes.
(2) Pentru atingerea scopului declarat şi îndeplinirea obiectivelor stabilite, Asociaţia îşi propune să realizeze următoarele tipuri de activităţi:

1. organizarea şi participarea la târguri/evenimente de specialitate, în scopul promovării valorilor tradiţiei şi ale culturii, a turismului din zona judeţului Bistriţa-Năsăud;
2. organizarea de tabere de creaţie: artă populară, folclor, meşteşuguri artizanale;
3. organizarea de cursuri, seminarii, ateliere, conferinţe, consfătuiri, dezbateri, mese rotunde sau alte manifestări de acest gen, naţionale şi internaţionale, în scopul îndeplinirii obiectivelor propuse;
4. încurajarea şi sprijinirea organizării şi desfăşurării de târguri/evenimente de specialitate pe domeniile de interes, independent şi în parteneriat, în condiţiile legii, oferirea de asistenţă, consultanţă;
5. acordarea de sprijin, asistenţă, consiliere şi alte servicii specializate, membrilor asociaţiei şi persoanelor fizice/juridice interesate;

6. conceperea şi realizarea de studii şi cercetări ştiinţifice în domeniile de interes, independent sau în diferite forme de colaborare şi parteneriat;

7. dezvoltarea, elaborarea şi derularea de programe şi proiecte proprii şi în regim de parteneriat, cu persoane fizice şi juridice, autorităţi publice, instituţii şi organizaţii, din ţară şi din străinătate;

8. elaborarea şi producţia de materiale tipărite de promovare a membrilor asociaţiei, redactate în limbi de circulaţie internaţională;

9. realizarea unui site pentru prezentarea activităţii Asociației şi a produselor sau serviciilor promovate;

10. realizarea de cursuri de formare profesională în domeniile de interes ale asociaţiei şi promovarea uceniciei în aceste domenii;

11.  editarea, susţinerea şi promovarea unor lucrări şi publicaţii, inclusiv de publicaţii editate sub egida Asociaţiei;

12. activităţi de consultanţă, popularizare, sensibilizare şi informare corectă a opiniei publice şi specialiştilor pe temele de interes;

13. dezvoltarea unor activităţi economice proprii în vederea autofinanţării, potrivit legii;
14. activităţi asociative diverse (activităţi ale organizaţiilor profesionale, etc.) şi orice alte activităţi, care nu contravin legii şi ordinii de drept.

CAPITOLUL III - Patrimoniul şi veniturile Asociaţiei

Art.11. (1) Patrimoniul iniţial al Asociaţiei este de 1800 lei în numerar, pus la dispoziţia Asociaţiei de către asociaţii fondatori. Aportul fiecărui asociat la constituirea patrimoniului iniţial este de 300 lei pentru fiecare din asociaţii nominalizaţi mai sus şi vărsat în totalitate la data constituirii Asociaţiei.

(2) Pe lângă patrimoniul propriu, Asociaţia poate avea în administrare sau folosinţă bunuri puse la dispoziţie de către alte persoane fizice sau juridice.
(3) Evidenţa, gestiunea şi reglementarea utilizării patrimoniului se face conform dispoziţiilor legale în vigoare, prezentului Statut şi Regulamentului Intern.
Art.12. Veniturile provin din:

· cotizaţiile asociaţilor;

· resurse de la bugetele locale sau bugetul de stat conform legii; 
· dobânzile şi dividendele rezultate din plasarea sumelor disponibile în condiţiile legii;

· donaţii, sponsorizări sau legate;

· sprijin material şi financiar acordat de alte asociaţii sau fundaţii, naţionale sau internaţionale;
· contravaloarea unor servicii de instruire sau consultanţă pentru terţi;
· venituri realizate din activități economice directe;

· alte surse prevăzute de lege.
Art.13. Asociaţia poate înfiinţa societăţi comerciale. Dividendele obţinute din aceste societăţi comerciale, dacă nu se reinvestesc, se folosesc obligatoriu pentru realizarea scopului Asociaţiei.

Art.14. Operaţiile cu fonduri băneşti sunt aprobate de către Consiliul Director.

Art.15.  Asociaţia are dreptul să primească, în condiţiile legii, orice venituri care servesc îndeplinirii scopului şi obiectivelor Asociaţiei.

Art.16.
Patrimoniul Asociaţiei nu poate fi utilizat în alte scopuri decât cele prevăzute în prezentul statut.
CAPITOLUL IV - Organe de conducere, control şi auxiliare

Adunarea generală

Art.17. (1) Adunarea Generală este organul de conducere alcătuit din totalitatea membrilor asociaţi.
(2) Adunarea Generală se reuneşte în şedinţe ordinare sau extraordinare.

(3) Adunarea Generală se convoacă în şedinţă ordinară o dată pe an, în decursul primului trimestru, iar în şedinţă extraordinară ori de câte ori este necesar.

(4) Adunarea Generală se întruneşte în şedinţă extraordinară ori de câte ori trebuie rezolvate probleme importante de competenţa Adunării Generale şi care nu suferă amânare.

Art.18. (1) Adunarea Generală se convoacă de către Consiliul Director sau la cererea a minimum o treime din membrii asociaţi.

(2) Adunarea Generală se convoacă în ședință ordinară cu cel puţin 15 zile calendaristice înainte de data fixată pentru desfăşurarea ei. 

(3) În cazuri de urgenţă, Adunarea Generală se convoacă în ședință extraordinară cu cel puţin 3 zile calendaristice înainte de data stabilită pentru desfăşurarea ei, dacă:

a) se impune în mod necesar modificarea statutului;

b) apar situaţii ce pun în pericol buna desfăşurare a activităţii asociaţiei;

c) la cererea scrisă, a unui număr de cel puţin o treime din numărul membrilor fondatori şi al membrilor asociaţi.

(4) Adunarea Generală se convoacă de Consiliul director printr-o convocator scris care va cuprinde data, ora, locul şi ordinea de zi şi care se va aduce la cunoştinţa membrilor în termenele prevăzute. Convocarea se face prin scrisoare recomandată, prin fax sau email cu asigurarea confirmării primirii acestuia.

(5) Participanţii pot solicita introducerea pe ordinea de zi a unor cereri formulate – în scris sau oral – chiar la data la care are loc Adunarea Generală.
Art.19. Adunarea Generală este statutar întrunită dacă sunt prezenţi cel puţin două treimi dintre asociaţi.
Art.20. (1) Hotărârea Adunării Generale se ia cu majoritatea simplă a voturilor din numărul asociaţilor prezenţi, cu excepţia aprobării şi modificării Statutului, caz în care se cere o majoritate de cel puţin două treimi din numărul membrilor prezenţi.

(2) Fiecare membru asociat are dreptul la un singur vot.
(3) Dezbaterile şi hotărârile adoptate se consemnează într-un registru special de către un secretar desemnat de către Consiliul Director.

(4) Deliberările Adunării Generale se consemnează, prin grija secretarului, într-un registru de deliberări, accesibil oricărei persoane interesate, la care se vor anexa procesele-verbale de şedinţă.

(5) Hotărârile luate de Adunarea Generală sunt obligatorii şi pentru asociaţii care nu au luat parte la Adunarea Generală sau au votat împotrivă.

Art.21. Preşedintele Asociaţiei este ales de Adunarea Generală pe o perioadă de patru ani din rândul asociaţilor.
Art.22. Adunarea Generală este condusă de preşedintele Asociaţiei, iar în lipsa acestuia de vicepreşedinte, care are obligaţia de a comunica situaţia prezenţei participanţilor cu drept de vot deliberativ, înaintea abordării ordinii de zi.

Art.23. Atribuţiile Adunării Generale:

· alege din rândul membrilor asociaţi Preşedintele Asociaţiei care este şi preşedintele Consiliului Director;

· alege din rândul membrilor asociaţi Vicepreşedintele Asociaţiei care este şi vicepreşedintele Consiliului Director;

· numeşte consiliul director;

· stabileşte strategia şi obiectivele generale ale Asociaţiei;
· aprobă bugetul de venituri şi cheltuieli;

· aprobă bilanţului contabil;

· aprobă organigrama şi statul de funcţii al Asociaţiei;

· adoptă şi modifică Statutul şi Actul constitutiv;

· alege şi revocă membrii Consiliul Director;

· alege şi revocă cenzorul;

· verifică activitatea Consiliului Director şi a cenzorului;

· dizolvă şi lichidează Asociaţia, stabilind destinaţia bunurilor rămase după lichidare;

· înfiinţează filiale;

· aprobă intrarea sau retragerea din asociaţie a membrilor asociaţi;

· stabileşte şi modifică cuantumul cotizaţiilor asociaţilor din Asociaţie şi modifică alte contribuţii după necesităţi;

· orice alte atribuţii prevăzute de lege.

Consiliul Director

Art.24. Consiliul Director este format din 7 membrii, respectiv preşedintele, vicepreşedintele şi secretarul Asociaţiei, precum şi din 4 membrii, din care 1 este membru din afara asociaţiei.

Art.25. Consiliul Director este ales de Adunarea Generală pe o perioadă de patru ani din rândul asociaţilor.

Art.26. Mandatul membrilor primului Consiliu Director încetează la data încetării mandatului actualului Consiliu Judeţean Bistriţa-Năsăud. 

Art.27. Preşedintele şi Vicepreşedintele Asociaţiei sunt aleşi de Adunarea Generală pe o perioadă de patru ani din rândul asociaţilor.

Art.28. Atribuţiile Consiliului Director:

a) convoacă Adunarea Generală;

b) înfiinţează şi desfiinţează structuri tehnice specializate (departamente, comisii, grupuri de lucru) şi reglementează activitatea acestora;

c) propune organigrama şi politica de personal ale asociaţiei;

d) numeşte şi revocă personalul Asociaţiei, fixează salariile şi indemnizaţiile fiecăruia în limitele stabilite de statul de funcţii aprobat de Adunarea Generală;

e) adoptă sau aprobă orice alte măsuri necesare aducerii la îndeplinire a prevederilor statutului, hotărârilor Adunării Generale sau propriilor hotărâri;

f) încheie acte juridice în numele şi pe seama asociaţiei;

g) poate elabora un Regulament Intern de funcţionare al Asociaţiei;

h) prezintă Adunării Generale raportul de activitate pe perioada anterioară şi asigură punerea în executare a hotărârilor acesteia, executarea bugetului de venituri şi cheltuieli, bilanţul contabil, proiectul bugetului de venituri şi cheltuieli şi proiectul programelor asociaţiei pe anul viitor;
i) îndeplineşte orice alte atribuţii stabilite de adunarea generală.

Art.29. Alte atribuţii ale Consiliului Director se pot stabili prin Regulamentul Intern.

Art.30. Consiliul Director este răspunzător de procurarea şi buna folosire a fondurilor şi bunurilor Asociaţiei. 

Art.31. Preşedintele Consiliului Director, care este şi preşedintele Adunării Generale a Asociaţiei are următoarele atribuţii specifice:

a) convoacă Consiliul Director;

b) conduce şedinţele Adunării Generale şi Consiliului Director;

c) coordonează, îndrumă şi controlează activitatea Consiliului Director, asigurând aducerea la îndeplinire a prevederilor statutului;

d) reprezintă Asociaţia în relaţia cu terţii;

e) asigură gestionarea bunurilor şi a fondurilor Asociaţiei.

Art.32. Vicepreşedintele îl înlocuieşte pe preşedinte, iar în caz de absenţă a acestuia îndeplineşte toate atribuţiile acestuia.
Art.33. Secretarul:
a) asigură pregătirea materialelor ce urmează să fie dezbătute de Adunarea Generală şi Consiliul Director;

b) asigură întocmirea proceselor verbale ale Adunării Generale şi întrunirilor Consiliului Director;

c) urmăreşte executarea lucrărilor de secretariat-dactilografiere;

d) va ţine un registru de procese verbale ale Adunărilor Generale şi şedinţelor Consiliului Director şi un registru al asociaţiilor şi a contribuţiilor lor;
e) asigură comunicarea Hotărârilor Adunării Generale a Asociaţiei şi deciziile Consiliului Director celor interesaţi;

f) efectuează modificări la actul constitutiv şi statutul asociaţiei pe baza împuternicirii primite.

Cenzorul

Art.34. Controlul financiar intern al Asociaţiei este asigurat de Cenzor, care trebuie să fie expert contabil sau contabil autorizat. 

Art.35. (1) Cenzorul are următoarele competenţe:

verifică modul în care este administrat patrimoniul Asociaţiei;

întocmeşte rapoarte şi le prezintă Adunării Generale a Asociaţiei; 

poate participa la ședințele consiliului director, fără drept de vot;

îndeplineşte orice alte atribuţii stabilite de Adunarea Generală a Asociaţiei.

(2) Mandatul Cenzorului este pe patru ani.

Aparatul tehnic

Art.36. Aparatul tehnic este compus din personal angajat prin contract individual de muncă şi este finanţat din resursele asociaţiei. 

CAPITOLUL V – Regulamentul intern

Art.37. Regulamentul Intern are ca obiect:

· stabilirea modului de interpretare şi aplicare a prevederilor Statutului Asociaţiei;

· reglementarea aspectelor nereglementate sau insuficient detaliate prin prezentul Statut.
Art.38. Regulamentul Intern se adoptă şi se modifică de către Consiliul Director.

Art.39. Regulamentul Intern se adoptă pe baza Statutului şi a legislaţiei în vigoare şi se aplică în concordanţă cu acestea.

CAPITOLUL  VI - Drepturi şi obligaţii ale membrilor asociaţi

Art.40. Membrii asociaţi au următoarele drepturi:

a) să beneficieze în mod nediscriminatoriu de serviciile Asociaţiei;

b) dreptul de vot;

c) dreptul să aleagă şi să fie aleşi în structurile de conducere ale Asociaţiei;

d) dreptul să participe cu drept de vot la şedinţele Adunării Generale a Asociaţiei;

e) dreptul de a beneficia cu prioritate de serviciile Asociaţiei;

f) dreptul să participe la acţiunile organizate de către Asociaţie;

g) dreptul să aibă acces la bazele de date şi să primească raportul anual şi alte publicaţii sau informaţii elaborate de Asociaţie;

h) dreptul de a face propuneri privind activitatea Asociaţiei şi de a participa la toate activităţile decizionale;

i) dreptul de a folosi bunuri din baza materială a Asociaţiei, achiziţionate din fondurile provenite din donaţiile membrilor, cu condiţia să fi fost asociat al Asociaţiei cel puţin 5 ani consecutiv;

j) dreptul de a se retrage liber din Asociaţie.
Art.41. Membrii asociaţi au următoarele obligaţii:

a) să respecte Statutul şi hotărârile Adunării Generale;

b) să activeze pentru realizarea scopului şi obiectivelor Asociaţiei;

c) să achite la timp cotizaţia şi celelalte contribuţii stabilite de către Adunarea Generală;

d) să nu aducă daune materiale sau morale Asociaţiei sau asociaţilor acesteia şi dacă totuşi s-au produs, să le repare;

e) să informeze regulat Asociaţia cu privire la proiectele şi acţiunile importante, prezente şi viitoare care pot afecta funcţionarea asociaţiei;

f) să notifice orice modificare privind calitatea de membru a asociaţiei.
CAPITOLUL VII - Dizolvarea şi lichidarea Asociaţiei

Dizolvarea  Asociaţiei

Art.42.  Asociaţia se dizolvă:

a) de drept;

b) prin hotărâre judecătorească;

c) prin hotărârea Adunării Generale;

d) în alte situaţii prevăzute de lege.

Art.43. (1) Asociaţia se dizolvă de drept prin:

a) împlinirea duratei pentru care a fost constituită;

b) realizarea sau, după caz, imposibilitatea realizării scopului pentru care a fost constituită, dacă în termen de 3 luni de la constatarea unui astfel de fapt nu se produce schimbarea acestui scop;

c) imposibilitatea constituirii adunării generale sau a consiliului director în conformitate cu statutul asociaţiei, dacă această situaţie durează mai mult de un an de la data la care, potrivit statutului, adunarea generală sau, după caz, consiliul director trebuia să se constituie;

d) reducerea numărului de asociaţi sub limita fixată de lege, dacă acesta nu a fost complinit timp de 3 luni.

(2) Constatarea dizolvării se realizează prin hotărârea judecătoriei în a cărei circumscripţie teritorială se afla sediul Asociaţiei, la cererea oricărei persoane interesate. 

Art.44. Asociaţia se dizolvă, prin hotărâre judecătorească, la cererea oricărei persoane interesate: 

a) când scopul sau activitatea Asociaţiei au devenit ilicite sau contrare ordinii publice;

b) când realizarea scopului este urmărită prin mijloace ilicite sau contrare ordinii publice; 

c) când Asociaţia urmăreşte un alt scop decât cel pentru care s-a constituit; 

d) când Asociaţia a devenit insolvabilă; 

e) când nu a obţinut autorizaţiile administrative cerute de lege. 

Art.45. Asociaţia se poate dizolva şi prin hotărâre a Adunării generale, luată cu votul a două treimi din numărul membrilor Asociaţiei. În termen de 15 zile de la data şedinţei la care s-a hotărât dizolvarea, hotărârea Adunării generale se depune la judecătoria în a cărei circumscripţie teritorială îşi are sediul Asociaţia, pentru a fi înscrisă în Registrul asociaţiilor şi fundaţiilor.

Art.46. În caz de dizolvare, repartizarea patrimoniului net după deducerea cheltuielilor Asociaţiei se face proporţional cu cota de participare a membrilor, menţionată la constituirea Asociaţiei.

Lichidarea Asociaţiei

Art.47. (1) În cazul dizolvării de drept sau prin hotărâre judecătorească, prevăzute la articolele de mai sus, lichidatorii vor fi numiţi prin însăşi hotărârea judecătorească. 

(2) În cazul dizolvării hotărâte de Adunarea generală, lichidatorii vor fi numiţi de către acesta.

(3) În toate cazurile, mandatul Consiliului director încetează odată cu numirea lichidatorilor. 

(4) Lichidatorii vor putea fi persoane fizice sau persoane juridice, autorizate în condiţiile legii. 

Art.48. (1) Imediat după intrarea lor în funcţie, lichidatorii vor face inventarul şi vor încheia un bilanţ care să constate situaţia exactă a activului şi pasivului asociaţiei.

(2) Lichidatorii sunt obligaţi să primească şi să păstreze registrele şi orice alte acte ale asociaţiei. De asemenea, ei vor ţine un registru cu toate operaţiunile lichidării în ordinea datei acestora.

(3) Lichidatorii îşi îndeplinesc mandatul sub controlul cenzorului.

Art.49. (1) Lichidatorii sunt obligaţi să continue operaţiunile juridice în curs, să încaseze creanţele, să plătească creditorii şi, dacă numerarul este insuficient, să transforme şi restul activului în bani, procedând la vânzarea prin licitaţie publică a bunurilor mobile şi imobile.

(2) Lichidatorii pot realiza numai acele operaţiuni noi care sunt necesare finalizării celor aflate în curs.

Art.50. (1) Suma cuvenită creditorului cunoscut care refuză să primească plata creanţei sale se va consemna în contul său.

(2) Dacă plata creanţei nu se poate face imediat sau atunci când creanţa este contestată, lichidarea nu se va declara terminată înainte de a se garanta creditorii.

Art.51. În orice caz, lichidatorii nu pot încheia operaţiunile şi nu pot remite celor în drept contul gestiunii decât după expirarea unui termen de 6 luni de la publicarea dizolvării asociaţiei.

Art.52. Lichidatorii răspund solidar pentru daunele cauzate creditorilor din culpa lor.

Art.53. Atât faţă de asociaţie, cât şi faţă de asociaţi sau, după caz, fondatori, lichidatorii sunt supuşi regulilor mandatului.

Art.54. (1) După terminarea lichidării, lichidatorii sunt obligaţi ca în termen de două luni să depună bilanţul, registrul jurnal şi un memorandum, declarând operaţiunile de lichidare la Registrul asociaţiilor şi fundaţiilor al judecătoriei în a cărei circumscripţie îşi are sediul asociaţia.

(2) Lichidatorii sunt obligaţi să îndeplinească toate procedurile pentru publicarea lichidării şi radierea asociaţiei sau fundaţiei din Registrul asociaţiilor şi fundaţiilor.

(3) Publicarea lichidării se face prin afişarea la uşa instanţei în a cărei circumscripţie îşi are sediul persoana juridică, în termen de două luni de la terminarea lichidării.

Art.55. Dacă în termen de 30 de zile libere de la depunerea bilanţului nu se înregistrează nici o contestaţie, bilanţul se consideră definitiv aprobat şi lichidatorii, cu autorizarea judecătoriei, vor remite celor în drept bunurile şi sumele rămase de la lichidare, împreună cu toate registrele şi actele asociaţiei şi ale lichidării. Numai după aceasta lichidatorii vor fi consideraţi descărcaţi şi li se va elibera, în acest scop, un act constatator.

Art.56. (1) Contestaţiile la bilanţul lichidatorilor se pot formula de orice persoană interesată la judecătoria în a cărei circumscripţie se află sediul asociaţiei.

(2) Toate contestaţiile se soluţionează printr-o singură hotărâre. Sentinţa pronunţată de judecătorie este executorie şi este supusă numai apelului.

(3) După terminarea lichidării, lichidatorii trebuie să ceară radierea asociaţiei din Registrul asociaţiilor şi fundaţiilor.

Art.57. (1) Asociaţia încetează a fiinţa la data radierii din Registrul asociaţiilor şi fundaţiilor.

(2) Radierea se face în baza actului constatator eliberat lichidatorilor, în condiţiile prevăzute la art. 55 din prezentul Statut, prin care se atestă descărcarea acestora de obligaţiile asumate.
Art.58. Asociaţia încetează a fiinţa la data radierii din Registrul asociaţiilor şi fundaţiilor. 

Art.59. Dispoziţiile prezentului capitol se completează şi cu alte prevederi legale în vigoare în materie la data dizolvării şi lichidării Asociaţiei.

CAPITOLUL VIII - Dispoziţii finale:

Art.60. Prevederile prezentului statut se completează cu prevederile legale în vigoare.

Art.61. Prezentul statut a fost redactat în ….. exemplare originale şi a fost adus la cunoştinţa membrilor asociaţi, care au subscris, prin reprezentanţi, la prevederile lui, asumându-si responsabilitatea prin semnăturile lor. 

Art.62. Prevederile statutului devin operante la data semnării şi autentificării/atestării lor.

                                                 SEMNATARI:

1. Judeţul BISTRIŢA-NĂSĂUD,

reprezentat prin …………. - dl. …………………;

2. MUNICIPIUL BISTRIŢA,

reprezentat prin …………. - dl. …………………;

3. ORAŞUL BECLEAN,

reprezentat prin …………. - dl. …………………;

4. COMUNA LECHINŢA,
reprezentat prin …………. - dl. …………………;

5. CENTRUL JUDEŢEAN PENTRU CULTURĂ BISTRIŢA-NĂSĂUD,
reprezentat prin …………. - dl. …………………;

6. COMPLEXUL MUZEAL BISTRIŢA-NĂSĂUD,
reprezentat prin …………. - dl. ………………….

